Je Guillaume de Chanlite, sires de Pontelier, vicuens de Dijon, fas savoir à tous cels qui verront cels présentes lettres que por lou défaut des issues dou mariaige ma fille la fame Monseingnor Jehan, seingnor de Thar, que il n’ai receu jusque aujordui je ai assis au dit seingnor de Tar cinquante livrées de terre à Viennois à prenre chascun an à Troyes à la Saint-Andree l’Apostre, des deniers que li Rois de Navarre et de Champaigne et de Brie, cuens Palatins, me doit chascun an por chief dou fié que ge tieng de lui et cels deniers que li ai assis en nom dou dit mariage, et pri et requiert Monseingnor lou Roy devant dit que les dittes cinquante livres de Viennois chascun an face paier sans nul contredit ou dit seingnor de Thar, ou à son commandement au termine et au leu devant diz, et promet por mon sairment que à la bone foy me travoillerai et mettrai consoil et ferai pooir que li Roys de Navarre devant diz bailloit au dit seingnor de Thar ses lettres ouvertes et pendans sa elées de son seal au plustot que je porrai, et se defailloit de cels choses, ou d’aucune, ge pri et requiert noble baron et monseingnor Hugue, duc de Boirgoigne que il soit tenuz dou faire et de l’assouvir ou dit seingnor de Thar, ou que il li face faire et assouvir, et est assavoir que li diz sires de Thar doit tenir en fié les dittes cinquante livrées de terre. Ce est fait en l’an de grâce mil deux cent et sexante et trois ou mois de janvier.